Document ID: 32003D0760

Komisjoni otsus,
15. oktoober 2003,
millega kehtestatakse Prantsuse Polüneesiast pärit kalatoodete impordi eritingimused
(teatavaks tehtud numbri K(2003) 3646 all)
(EMPs kohaldatav tekst)
(2003/760/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ, milles sätestatakse kalatoodete tootmise ja turuleviimise tervishoiunõuded, [1] viimati muudetud määrusega (EÜ) 806/2003, [2] eriti selle artiklit 11,
ning arvestades järgmist:
(1) Komisjoni nimel on Prantsuse Polüneesiasse tehtud kontrollkäik, et kontrollida ühendusse saadetavate kalatoodete tootmis-, ladustamis- ja lähetamistingimusi.
(2) Kalatoodete tervishoiukontrolli ja -järelevalvet käsitlevate Prantsuse Polüneesia õigusaktide sätteid võib käsitada samaväärsetena direktiivi 91/493/EMÜ sätetega.
(3) Eelkõige on Département de la Qualité Alimentaire et de l’Action Vétérinaire (DQAAV) du Service du Développement Rural du Ministère de l’Agriculture et de l’Elevage võimeline tõhusalt kontrollima kehtivate õigusaktide rakendamist.
(4) DQAAV on andnud ametliku kinnituse direktiivi 91/493/EMÜ lisa V peatükis sätestatud standardite järgimise kohta kalatoodete kontrollimisel ning kõnealuses direktiivis sätestatud nõuetega samaväärsete hügieeninõuete täitmise kohta.
(5) On asjakohane näha ette üksikasjalikud sätted Prantsuse Polüneesiast vastavalt direktiivile 91/493/EMÜ ühendusse imporditavate kalatoodete jaoks.
(6) On vaja koostada ka heakskiidetud ettevõtete, kalatöötlemislaevade ja külmhoonete loetelu ning samuti loetelu külmutuslaevade kohta, mis on varustatud vastavalt nõukogu 16 juuni 1992 aasta direktiivile 92/48/EMÜ, milles sätestatakse teatavate laevade pardal töödeldavate kalasaaduste suhtes kohaldatavad minimaalsed hügieeninõuded vastavalt direktiivi 91/493/EMÜ artikli 3 lõike 1 punkti a alapunktile i. [3] Kõnealused loetelud tuleks koostada DQAAVi poolt komisjonile esitatud teabe põhjal.
(7) Vajaliku üleminekuaja tagamiseks on asjakohane, et seda otsust hakatakse kohaldama 45 päeva möödudes selle avaldamisest.
(8) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Département de la Qualité Alimentaire et de l’Action Vétérinaire (DQAAV) du Service du Développement Rural du Ministère de l’Agriculture et de l’Elevage on Prantsuse Polüneesia pädev asutus, mis kontrollib kalatooteid ja tõendab, et need vastavad direktiivi 91/493/EMÜ nõuetele.
Artikkel 2
Prantsuse Polüneesiast ühendusse imporditud kalatooted peavad vastama artiklitele 3, 4 ja 5.
Artikkel 3
1. Igale partiile peab olema lisatud nõuetekohaselt täidetud, allkirjastatud, kuupäevastatud ja ühel lehel esitatud veterinaarsertifikaadi nummerdatud originaal, mis vastab I lisas esitatud näidisele.
2. Kõnealune sertifikaat tuleb koostada vähemalt ühes selle liikmesriigi ametlikus keeles, kus kalatooteid kontrollitakse.
3. Sertifikaadil on DQAAV esindaja nimi, ametinimetus ja allkiri ning kõnealuse asutuse ametlik tempel, mille värv peab erinema muude kinnituste värvist.
Artikkel 4
Kalatooted peavad olema pärit II lisas loetletud heakskiidetud ettevõtetest, kalatöötlemislaevadelt, külmhoonetest või registreeritud külmutuslaevadelt.
Artikkel 5
Välja arvatud pakendamata külmutatud kalatoodete puhul, mis on ette nähtud konservide tootmiseks, peab kõikidele pakkidele olema märgitud kustutamatute tähtedega sõnad "FRENCH POLYNESIA" ja päritoluettevõtte, kalatöötlemislaeva, külmhoone või külmutuslaeva loa-/registreerimisnumber.
Artikkel 6
Käesolevat otsust kohaldatakse alates 8. detsembrist 2003.
Artikkel 7
Käesolev otsus on adresseeritud liikmesriikidele.
Brüssel, 15 oktoober 2003

Labels: 0
3
18
6